《海珠饯别 其三》
明代·岑用宾

酣歌古寺意偏雄，南北分携在眼中。满目秋光何惨澹，无边云树对飞蓬。

芙蓉江上仙舟远，白鹭洲前旅梦空。把袂临岐情不极，鱼书莫惜寄东风。

作者简介：明广东顺德人，字允穆。嘉靖三十八年进士。授南京户科给事中。多所论劾。隆庆初尝论高拱狠愎，拱恶之，出为绍兴知府，再谪宜川县丞，卒。有《小谷集》。